**У С Т А В**

**на**

**НЧ „ПРОСВЕТА – 1928г.”**

с. Димчево, общ. Бургас,

създадено 1928 год.

РАЗДЕЛ 1

Общи положения

 Чл.1. Този Устав урежда управлението, финансирането,

имуществото, дейността, издръжката и прекратяването на дейността на

НЧ „ПРОСВЕТА – 1928г.” с. Димчево в съответствие със Закона за народните читалища.

 Чл.2. НЧ „Просвета – 1928г.” с. Димчево е самоуправляващо се културно – просветно сдружение на жителите на с. Димчево.

 Чл.3. НЧ „Просвета – 1928г.” с. Димчево е юридическо лице с нестопанска цел за обществено полезна дейност.

 Чл.4. В дейността на читалището могат да участват всички лица, независимо от народност, етническа принадлежност, пол, произход, религия, образование, политическа принадлежност, лично и обществено положение или имуществено състояние.

 Чл.5. Читалището осъществява своята дейност в тясно сътрудничество с всички културни институции, обществени и стопански организации, които извършват или подпомагат културно – просветната и художествено – творческа дейност.

 Чл.6. Читалището поддържа най – тесни връзки на сътрудничество при осъществяване на културни дейности с Кметството /км. наместничество/ на с. Димчево и Община Бургас.

РАЗДЕЛ 2

Наименование и седалище

 Чл.7. Народно читалище „Просвета – 1928г.” с. Димчево е основано през 1928 г. Седалището на читалището е в с. Димчево, общ. Бургас, обл. Бургаска.

РАЗДЕЛ 3

Цели и дейност

 Чл.8. Целите на читалището са:

1. Да задоволява потребностите на населението на с. Димчево, свързани с развитие и обогатяване на културния му живот, социалната и образователна дейност.
2. Да работи за запазване обичаите и традициите на българския народ и местното население.
3. Да възпитава и утвърждава националното самосъзнание.
4. Да бъде средище на духовен живот и култура на населението на с. Димчево.

5. Да осигурява достъп до информация.

 Чл.9. За постигане на целите си читалището да извършва основни дейности, като:

1. Уреждане и поддържане на библиотека и читалня, както и създаване и поддържане на електронни информационни мрежи.
2. Развитие и подпомагане на любителско художествено творчество.
3. Организиране на кръжоци, клубове, кино и видео показ, концерти, изложби, чествания и младежки дейности.
4. Създаване и съхраняване на музейни колекции, съгласно Закона за културното наследство.
5. Предоставяне на компютърни и интернет услуги.
6. Събиране и разпространяване на знания за родния край.

 Чл.10. НЧ „Просвета – 1928г.” няма право да организира и да предоставя базата и имуществото си за:

1. Хазартни игри.
2. За постоянно ползване от политически партии и организации.
3. За дейности на нерегистрирани по Закона за вероизповеданията, религиозни общности и / или юридически лица с нестопанска цел на такива общности.
4. На Председателя, секретаря, членовете на настоятелството и Проверителната комисия и на членовете на техните семейства.

РАЗДЕЛ 4

Членство – права и задължения.

Прекратяване на членство.

 Чл.11. Членство:

1. Членуването в НЧ „Просвета – 1928 г.” е доброволно.
2. Желанието за членство се изразява с писмено заявление до настоятелството на читалището, с което всеки кандидат декларира, че познава Устава, съласен е с него, ще работи за постигане целите на читалището и ще заплаща редовно членския си внос.
3. Новите членове се приемат с обикновено мнозинство на Общото събрание на читалището.
4. С приемане на новия член на Общото събрание и вписването му в протокола на заседанието, той има същите права, както и останалите членове и може да гласува по точките на дневния ред.

 Чл.12. Членове:

1. Членове на читалището са индивидуални, колективни и почетни.
2. Индивидуални членове са български граждани. Те биват действителни и спомагателни:
	* действителни членове могат да бъдат всички лица, навършили 18г., редовно плащащи имуществени вноски, определени по настоящия Устав и имат право на глас.
	* Спомагателни членове могат да бъдат всички лица, които не са навършили 18г. и работят за постигане на целите. Те могат да бъдат освободени от плащането на имуществени вноски. Спомагателните членове нямат право да бъдат избирани в читалищното настоятелство, имат право на съвещателен глас.
3. Колективните членове съдействат за осъществяване на целите на читалището, подпомагат дейностите, поддържането и обогатяването на материалната база и имат право на един глас. Такива могат да бъдат: професионални организации, търговски дружества, кооперации и сдружения, културно – просветни и любителски клубове и творчески колективи.
4. Почетни членове могат да бъдат български и чужди граждани с изключителни заслуги към читалището. Решението за обявяване на почетно членство се взема от Общото събрание на читалището по предложение на Настоятелството.

 Чл.13. Членовете на читалището имат право:

1. Да избират и да бъдат избирани в органите му, както и да участват в неговата дейност.
2. Да ползват с предимство културно – просветната база на читалището.
3. Да получават информация относно дейността на читалището.
4. Да участват в организираните от читалището мероприятия.

 Чл.14. Членовете на читалището са длъжни:

1. Да спазват Устава на читалището.
2. Да изпълняват решенията на Общото събрание.
3. Да участват с лични усилия за постигане на целите на читалището и утвърждаване на неговия престиж и авторитет.
4. Да съдействат за развитие и обогатяване на материалната база на читалището, съобразно възможностите си.
5. Да работят за популяризиране на целите е дейността на читалището.
6. Да заплащат редовно имуществени вноски.
7. Да опазват читалищното имущество.

 Чл.15. Членството в читалището се прекратява с Решение на Общото събрание на читалището, взето с мнозинство най – малко 2/3 от всички членове, когато членът:

1. Нарушава настоящия Устав.
2. Не изпълнява решенията на Общото събрание.
3. Работи срещу целите е интересите на читалището.
4. Уронва престижа и авторитета на читалището.
5. Причинил е значителни вреди.
6. Не заплаща имуществените си вноски.

РАЗДЕЛ 5

 Чл.16. Имуществото на читалището се състои от право на собственост и от други вещни права, вземания, ценни книжа, други права и задължения.

 Чл.17. Читалището набира средства за своята дейност от:

* + имуществени вноски на членовете си,
	+ платена културно – просветна дейност,
	+ субсидия от държавни и общински бюджети,
	+ помощи, завещания, дарения и спонсорство,
	+ наеми от движимо и недвижимо имущество,
	+ други доходи.

 Чл.18.

1. В Комисията по разпределение на предвидените по Държавния и общински бюджет средства за читалищната дейност ще участват двама членове на читалищното ръководство.
2. Средствата, определени от Комисията се управляват от читалищното настоятелство.
3. При недостиг на средства в бюджета на читалището за поддръжка на читалищната сграда, по решение на читалищното настоятелство, читалището ще кандидатства пред Общината за предоставянето им.

 Чл.19.

1. Управлението на имуществото и финансите на читалището се осъществява от читалищното настоятелство.
2. Недвижимото имущество, собственост на читалището не може да бъде отчуждавано или ипотекирано.
3. Движими вещи могат да бъдат отчуждавани или залагани само по решение на настоятелството.

 Чл.20.

1. Читалищното настоятелство изготвя годишен отчет за приходите и разходите, които се приемат на Общо събрание.
2. Отчетът за изразходваните от бюджета средства се представя в Общината в срок до 31.03. следващата година.

РАЗДЕЛ 6

Органи на управление

 Чл.21. Органите на управление на читалището са неговите Общо събрание, Настоятелство и Проверителна комисия.

 Чл.22. Върховен орган на читалището е Общото събрание, което се състои от всички членове, имащи право на глас.

 Чл.23.

1. Общото събрание:
	* изменя и допълва Устава.
	* избира и освобождава членове на Настоятелството, Проверителната комисия и Председателя.
2. Решенията на Общото събрание са задължителни за другите органи на читалището.

 Чл.24.

1. Редовно Общо събрание на читалището се свиква от настоятелството най – малко веднъж годишно. Извънредно Общо събрание може да бъде свикано по решение на Настоятелството, по искане на Проверителната комисия или 1/3 от членовете на читалището.
2. Свикването на Общо събрание става с писмена покана в 7 – дневен срок преди датата на насроченото събрание. Тя съдържа – дневен ред, часа и мястото на провеждане и кой го свиква. В същия срок на вратата на читалището и други обществено достъпни места в с. Димчево трябва да бъде залепена поканата за събранието.
3. Общото събрание е законно, ако присъстват най – малко половината от имащите право на глас членове на читалището. При липса на кворум събранието се отлага с 1 час. Тогава събранието е законно, ако на него присъстват не по – малко от 1/3 от членовете на редовно Общо събрание и не по – малко от половината плюс един от членовете при извънредно Общо събрание.
4. Решенията по чл.14 ал.1 т.1,4,10,11 и 12 от Закона за народните читалища се вземат с мнозинство най – малко 2/3 от всички членове. Останалите решения се вземат с мнозинство повече от половината от присъстващите членове.
5. Две трети от членовете на Общото събрание на народното читалище могат да предявят иск пред Окръжния съд по седалище на читалището за отмяна на решение на Общото събрание, ако то противоречи на Закона или Устава.
6. Искът се предявява в едномесечен срок от узнаването на решението, но не по – късно от една година от датата на вземане на решението.
7. Прокурорът може да иска от Окръжния съд по седалище на читалището да отмени решение на Общото събрание ако, то противоречи на Закона или Устава, в едномесечен срок от узнаването на решението, но не по – късно от една година от датата на вземане на решението.

 Чл.25.

1. Ръководен орган на читалището е настоятелството, което се състои най – малко от трима членове, избрани за срок от 3 години. Същите да нямат роднински връзки по права и съребрена линия до четвърта степен.
2. Настоятелството:
	1. Свиква Общото събрание.
	2. Осигурява изпълнението на решенията на Общото събрание.
	3. Непосредствено ръководи читалищната дейност.
	4. Подготвя и внася в Общото събрание проект за бюджета на читалището и утвърждава щата му.
	5. Подготвя и внася в Общото събрание отчет за дейността на читалището.
	6. Назначава секретар на читалището и утвърждава длъжностната му характеристика.
3. Настоятелството взема решения с мнозинство повече от половината от членовете си.

 Чл.26.

1. Председателят на читалището е член на Настоятелството и се избира за срок от три години.
2. Председателят:
	1. Организира дейността на читалището съобразно Закона, Устава и решенията на Общото Събрание.
	2. Представлява читалището.
	3. Свиква и ръководи заседанията на Настоятелството и председателства Общото събрание.
	4. Отчита дейността си пред Настоятелството.
	5. Сключва и прекратява трудовите договори със служителите, съобразно бюджета на читалището.

 Чл. 27.

1. Секретарят на читалището:
	1. Организира изпълнението на решенията на настоятелството, включително решенията за изпълнение на бюджета.
	2. Отговаря за щатния и хонорувания персонал.
	3. Представлява читалището заедно и поотделно с председателя.
2. Секретарят не може да бъде в роднински връзки с членовете на настоятелството и на проверителната комисия по права и съребрена линия до четвърта степен, както и да бъде съпруг /а/ на председателя на читалището.
3. Трудовият договор на секретаря не се прекратява с изтичане на мандата на настоятелството. Новото Настоятелство може да прекрати договора само при условията на Кодекса на труда.

 Чл. 28.

1. Проверителната комисия се състои най – малко от трима членове, избрани за срок от три години.
2. Членовете на проверителната комисия не могат да бъдат лица, които са в трудово – правни отношения с читалището или са роднини на членовете на настоятелството, на председателя или на секретаря по права линия, съпрузи, братя, сестри и роднини по сватовство от първа степен.
3. Проверителната комисия осъществява контрол върху дейността на настоятелството, председатателя и секретаря на читалището по спазване Закона, Устава и решенията на Общото събрание.
4. При констатирани нарушения Проверителната комисия уведомява Общото събрание на читалището, а при данни за извършено престъпление – и органите на Прокуратурата.
5. Комисията сама определя правилата на своята дейност.
6. Не могат да бъдат избрани за членове на Настоятелството, Проверителната комисия и за секретари лица, които са осъждани на лишаване от свобода за умишлени престъпления от общ характер.
7. Членовете на Настоятелството, включително председателя и секретаря, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на съоветното читалище.

РАЗДЕЛ 7

Административно – наказателни разпоредби

 Чл. 29.

1. Председател или секретар, който предостави имущество в нарушение на чл. 3 ал.4 от Закона се наказва с глоба в размер от 500 до 1000 лв. и с лишаване от право да заема изборна длъжност в читалището за срок от 5 години.
2. Председател на читалище или представляващ читалищно сдружение, който не заяви вписване в регистъра на читалищата или читалищните сдружения в срок по чл. 10 ал. 3 от Закона се наказва с глоба от 150 до 300 лв.
3. Председателят на читалище, който не представи доклад за изпълнението на читалищните дейности и за изразходваните от бюджета средства в срока по чл. 26 ал. 4 от Закона за народните читалища се наказва с глоба от 150 до 300 лв

РАЗДЕЛ 8

Прекратяване

 Чл. 30.

1. Читалището може да бъде прекратено по решение на Общото събрание, вписано в регистъра на Окръжния съд.
2. Читалището се прекратява с ликвидация или по решение на Окръжния съд в случаите визирани в чл. 27 от Закона за народните читалища.
3. Този Устав е приет от всички физически лица – учредители на читалището и е одобрен и подписан от членовете, съгласно списък на читалището, съставляващ неразделна част от настоящия Устав.

 Подписан от Читалищното настоятелство:

 Председател:.................................................

 / Нина Великова Иванова/

 Членове:

 1. ....................................

 / Тоня Марчева Георгиева/

 2.....................................

 / Нели Костадинова Атанасова/

 3.....................................

 /Данаила Димитрова Калчева /

 Секретар : 4....................................

 / Станка Георгиева Николова/

 Проверителна комисия:

 Председател:.............................

 /Пенка Илиева Михалева/

 Членове:

 1..............................

 /Йордан Станчев Йорданов/

 2................................

 / Мирослав Радославов Лазаров/